Iktatószám:

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2023. augusztus 31-ei rendes nyilvános ülésére**

**Tárgy:** Köznevelési intézmények vagyonkezelésbe és használatba adásának felülvizsgálata

**Az előterjesztő:** Papp Gábor polgármester

**Készítette:**  Szintén László közgazdasági osztályvezető

dr. Keserű Klaudia jogász

**Megtárgyalta:** Emberi Erőforrások Bizottság

Pénzügyi, Turisztikai és Városfejlesztési Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**Tárgy és tényállás ismertetése**

Tisztelt Képviselő-testület!

Hévíz Város Önkormányzat Képviselő-testülete a 305/2012. (XII.10.) és 8/2013. (I.31.) számú határozataiban döntött a köznevelési törvény szerinti közoktatási intézmények (általános iskola és gimnázium) fenntartói átadás-átvételéről a Klebelsberg Intézményfenntartó Központ részére.

„A nemzeti köznevelésről” szóló 2011. évi CXC. törvény (a továbbiakban: Nkt.) 74. § (1) bekezdése alapján 2013. január 1-jétől az állam gondoskodik - az óvodai nevelés, a nemzetiséghez tartozók óvodai nevelése, a többi gyermekkel, tanulóval együtt nevelhető, oktatható sajátos nevelési igényű gyermekek óvodai nevelése kivételével - a köznevelési alapfeladatok ellátásáról. A Kormány az állami köznevelési közfeladat ellátásában fenntartóként részt vevő szervként, ennek keretében az állami fenntartású köznevelési intézmények fenntartói jogai és kötelezettségei gyakorlására 2013. január 1-jei hatállyal a Klebelsberg Intézményfenntartó Központot (a továbbiakban: KLIK) jelölte ki.

„Az állami köznevelési közfeladat ellátásában fenntartóként részt vevő szervekről, valamint a Klebelsberg Központról” szóló 134/2016. (VI. 10.) Korm. rendelet alapján a köznevelési intézmények fenntartásával és működtetésével kapcsolatos feladatok ellátása céljából a KLIK-ből a területi szervei 2017. január 1-jével kiváltak, és a Korm. rendeletben meghatározott tankerületi központba olvadtak be. Az Átvevő illetékességi körébe tartozó köznevelési intézmények fenntartói jogai és kötelezettségei tekintetében 2017. január 1-jétől a KLIK jogutódja az Átvevő Tankerületi Központ.

A jogszabályi kötelezettségnek megfelelően a Nagykanizsai Tankerületi Központnak a két iskola került átadásra vagyonkezelésbe. A két sportcsarnok, a kollégium, és a Vörösmarty utcai épület csak használati szerződéssel került átadásra, tekintettel arra, hogy az Önkormányzat úgy gondolta, hogy azok még egyéb módon is hasznosíthatóak. Például a kollégium tekintetében felmerült annak a lehetősége, hogy a nyári időszakban kiadjuk bérleti díj ellenében, de erre 2017. január 01. napja óta nem került sor. A Vörösmarty utcai épületet egyáltalán nem hasznosította és hasznosítja a mai napig sem az Önkormányzat. A két sportcsarnok épülete közül az általános iskola sportcsarnokát a város kulturális rendezvényekre (pl. nőnap, idősek napja) hasznosítja, egyebekben az oktatási időn kívül a Sportkör és néhány hévízi szervezet, egyesület bérli.

A Gimnázium Sportcsarnoka modernebb, gazdaságosan fenntartható épület, így ennek üzemeltetését továbbra is vállalni tudja az Önkormányzat. Hévíz városában számos szerveződés, egyesület működik, amelyeknek szükségük van egész évben könnyen elérhető, nagyobb térre, ahol edzéseket, rendezvényeket, sporteseményeket tudnak tartani. Az önkormányzatnak is számos alkalommal lehet szüksége ilyen rendezvénytérre, ezért ezen sportcsarnok fenntartása továbbra is indokolt.

Vagyonkezelésbe adott egyes ingatlanok bemutatása:

A 8380 Hévíz, Kossuth Lajos u. 2. 1. ajtószám alatti, 1089/2/A/1. hrsz-ú ingatlan, amely a Hévízi **Illyés Gyula Általános Iskola és Alapfokú Művészeti Iskola** **épülete,** valamint a 8380 Hévíz, Park u. 9. 1. ajtószám alatti, 1403/2/A/1. hrsz-ú ingatlan, amely a **Hévízi Bibó István Gimnázium és Kollégium iskolaépülete** a Tankerület vagyonkezelésébe kerültek a 2016. december 06. napján kelt szerződésekkel.

Használati szerződéssel átadott ingatlanok:

Használati szerződés alapján az Önkormányzat használatba adta a hévízi 1089/1. hrsz-ú, kivett **Illyés Gyula Általános Iskola sportcsarnok** és udvar tkv-i megjelölésű, 3004 m² tkv-i térmértékű belterületi ingatlant, mely a város sportcsarnoka. Az itt körülírt ingatlan a Hévízi Illyés Gyula Általános Iskola és Művészeti Alapfokú Iskola feladatellátásához szükséges.

Használati szerződés alapján kerültek még átadásra a hévízi 1070. hrsz-ú, kivett üdülőépület udvar tkv-i megjelölésű, 645 m² tkv-i térmértékű belterületi ingatlan, mely **Bibó Gimnázium kollégiumként** funkcionál, a hévízi 1403/1. hrsz-ú, kivett oktatási intézmény és udvar tkv-i megjelölésű, 390 m² tkv-i térmértékű belterületi ingatlan, melyben **Bibó Gimnázium Vörösmarty utcai épület** középiskolai szakképzés működik, végül a hévízi 1403/2/A/2. hrsz-ú, egyéb helyiség sportcsarnok tkv-i megjelölésű, 764,2 m² tkv-i térmértékű belterületi ingatlan, mely a Hévízi Bibó István Gimnázium és Kollégium mellett épített **Bibó sportcsarnok**. Az itt körülírt három ingatlan a Hévízi Bibó István Gimnázium és Kollégium feladatellátásához szükséges.

Míg a vagyonkezelési szerződés esetében a működtetés költségei a vagyonkezelőt terhelik, addig a használati szerződés szerinti ingatlanok tekintetében a működtetés költségei továbbra is az Önkormányzatot terhelik. Tekintettel arra, hogy a vagyonkezelésbe és a használatba adott ingatlanok közüzemi fogyasztásának mérése jelenleg még nem elkülönült, a költségviselés részletes szabályait a felek külön megállapodásban fektették le.

Jelen előterjesztés tárgyát három ingatlan képezi, ezek a következők:

- Illyés Gyula Általános Iskola sportcsarnoka,

- Bibó Gimnázium kollégiuma, valamint a

- Bibó Gimnázium Vörösmarty utcai épülete.

Az elmúlt három év gazdasági és társadalmi változásai miatt a Képviselő-testület számos olyan döntést hozott meg, amellyel az intézményrendszer átalakítása volt a cél. 2022. augusztusától elszabaduló energia-árak, majd az ezt követő infláció az önkormányzati ingatlanok hasznosítását is előtérbe helyezte. Ennek része volt az intézmények egy telephelyre történő áthelyezése, illetve a kötelező feladatellátás számára nem szükséges ingatlanok értékesítése, továbbá felmerült a vagyonkezelésbe át nem adott közoktatási célú ingatlanok tényleges vagyonkezelésbe adása a Tankerületi Központnak.

1. novemberben a Képviselő-testület tájékoztatva lett arról, hogy a Bibó Gimnázium kollégiumát, illetve a Vörösmarty utcai szakképző épületét az önkormányzat tartja fel teljeskörűen, illetve a két iskola (gimnázium és általános) tornacsarnokának az elektromos áram fogyasztását teljes egészében az önkormányzat fizeti, míg a gázfogyasztásnak az 1/3 részét kell megfizetnie az önkormányzatnak. Mivel ezen feladatokra állami támogatás nem érkezik, dönteni kell az épületek sorsáról.

A Képviselő-testület a 182/2022. (X. 27.) határozatában elrendelte a hévízi 1403/1, 1070, 1089/1 (szakképző épület, kollégium és általános iskola sportcsarnok) vagyonkezelésbe adásának előzetes tárgyalását a Nagykanizsai Tankerületi Központtal.

2017. január 1. napja előtt is többe került ezen intézmények fenntartása, mint amennyit az állami támogatás fedezett, de 2017. január 1. után már mindenfajta állami támogatás megszűnt ezen három épület fenntartásának vonatkozásában. 2020. évben a COVID intézkedések miatt az általános állami támogatások is drasztikusan lecsökkentek (pl. üdülőhelyi támogatás megszűnése). Ezen tendenciákat tetézte az energia-árak és az infláció rohamos emelkedése.

**Intézmények fenntartási költsége (az emelés előtti árak figyelembevételével):**

1. Bibó Gimnázium Vörösmarty utcai épülete:

* összesen dologi + személyi jellegű kiadások éves szinten: **2.888.000.- Forint**

1. Bibó Gimnázium kollégiuma:

* összesen dologi + személyi jellegű kiadások éves szinten: **5.203.000.- Forint**

1. Illyés Gyula Általános Iskola sportcsarnoka:

* összesen dologi + személyi jellegű kiadások éves szinten: **25.120.000.- Forint**

**Tehát a három ingatlan működtetési költsége: 33.211.000.- Forint/év.** Hozzátéve, hogy ezen feladat ellátása nem kötelező önkormányzati feladat. Bővebben kifejtve, összehasonlító táblázatban jelen előterjesztés 1. számú melléklete tartalmazza a kiadásokat.

További problémaként merül fel, hogy a nevezett ingatlanok renoválására, felújítására lenne szükség az állapotuk miatt. Ennek vonatkozásában a GAMESZ elkészítette a rájuk vonatkozó műszaki felmérést.

A GAMESZ megítélése szerint a 3 épület közül a legjobb műszaki állapotban a **Bibó Gimnázium Vörösmarty utcai épület** található. Rendelkezik külső homlokzatszigeteléssel, nyílászárói megfelelő állapotúak, valamint a szociális helyiségek is elfogadható állapotban vannak.

A gázkazán karbantartását a közelmúltban végeztették el. A bent lévő iszap lerakódása miatt, savazása és tisztítása indokolt. A munka elvégzését azonban a tisztítást végző szakember nem merte elvállalni, mivel a későbbiekben felmerülő problémák (öntvénytag repedés, vízszivárgás) javítása, alkatrész hiányában nem lehetséges. Kizárólag új készülék beépítésével lehet a fűtést biztosítani.

A kazán a földszint alatti helyiségben található, a beázás miatt fal állapota javításra szorul (vízszigetelés hiányos vagy rossz).



A legrosszabb állapotú épület a **Bibó Gimnázium kollégium**.

Az épület külső homlokzata nincs szigetelve, nyílászárói nem jól záródnak, elöregedtek. Fűtését, melegvízellátását ÉTI kazán biztosítja (a melegvíz szolgáltatást végző kazán szabályzó automatikája cserére szorul). Az épületben folyamatos a karbantartás, a belső falszerkezetek festését elvégezték saját intézményi költségen, valamint a szőnyegpadló cseréjét laminált padlóra.

Bútorzata, ahogy a képeken is látható nagyon rossz állapotú. Mind az ágyak, mind pedig az asztalok, székek cseréje indokolt.

   



  

A tetőszerkezet korhadt, annak teljes cseréje szükséges. Költségesebbé teszi a cserét, hogy aszbeszt-tartalmú pala a tetőt fedő anyag.

                                                        

Az **Illyés Gyula Általános Iskola Sportcsarnok** fűtését biztosító kazán vezérlése nem működik, szabályzását kollégáink kézi beállítással oldják meg, amely a jelenlegi gázárak mellett nem biztosít megfelelő hatékonyságot az energiatakarékosság érdekében.

 

A parketta állapota a többszöri javítás ellenére is balesetveszélyes. Sajnos a javítása nem gazdaságos, ezért célszerű lenne az egész felületet cserélni. Sok helyen a parketta felületéből kirepedések képződnek, amely súlyos balesetet okozhat.



A nyílászárók, a külső szigetelés tekintetében az épület komoly felújításra szorul. Tetőszerkezetét több ízben javították (a talált hibákat tömítőanyaggal kikenték).

A szociális helyiségek a folyamatos karbantartás ellenére a jelenlegi elvárt színvonalnak nem megfelelőek (csempejavítások, beázások).

A rekortán pálya külső drótfonatos kerítése balesetveszélyes, a rajt lévő drótfonatot a gyerekek folyamatosan kibontják. A jövőben célszerű lenne a meglévő drótfonatot eltávolítani és helyette 3 D-s hálóval kiváltani.

   

Az előterjesztés alapján tehát világossá válik, hogy Hévíz Város Önkormányzat ezen ingatlanok fenntartását, üzemeltetését, és legfőképpen felújítását az Állam helyett nem tudja vállalni, és a továbbiakban ellátni.

A használati szerződés 30. pontja szerint a szerződést a Felek 2017. január 1-jétől határozatlan időtartamra kötik, és a szerződés akkor szűnik meg, ha az állami köznevelési feladat ellátása az adott ingatlanban megszűnik. Egyebekben a szerződést közös megegyezéssel lehet megszüntetni. Ezért fontos a kapcsolatfelvétel és tárgyalás a Tankerülettel.

Tisztelt Képviselő-testület!

Kérem, az előterjesztést megvitatni, és a határozati javaslatot elfogadni szíveskedjenek! A döntés egyszerű szótöbbséget igényel.

**2.**

**Határozati javaslat**

1. Hévíz Város Önkormányzat Képviselő-testülete elrendeli a Nagykanizsai Tankerületi Központ és Hévíz Város Önkormányzat között 2016. december 06. napján az Illyés Gyula Általános Iskola sportcsarnoka, a Bibó István Gimnázium kollégiuma, valamint a Bibó István Gimnázium Vörösmarty utcai épülete vonatkozásában a használati szerződés 2023. december 31-ei hatállyal történő módosításának előkészítését az előterjesztés szerint.

2. A Képviselő-testület felhatalmazza az 1. pont szerinti döntés közlésére és egyidejűleg a módosító szerződés tervezetének megküldésére a Nagykanizsai Tankerületi Központ részére, valamint a tárgyalás megszervezésére, lefolytatására a polgármestert.

Felelős: Papp Gábor polgármester

Határidő: 2023. szeptember 15.

**4.**

**Mellékletek**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 1. számú melléklet | |  |  |  |  |  |  |  |
| **2017. évi kiadások (Ft)** | | | | | **Dologi kiadás** | **Személyi** | **Mindösszesen** | **Bevétel** |
| Bibó Gimnázium Vörösmarty utcai épülete | | | | | 535 000 | 1 142 803 | 1 677 803 | 0 |
| Bibó Gimnázium kollégiuma | | | | | 1 805 755 | 1 142 803 | 2 948 558 | 0 |
| Illyés Gyula Általános Iskola sportcsarnoka\* | | | | | 672 772 | 3 871 188 | 4 543 960 | 1 162 250 |
| **Összesen** | | | | | 3 013 527 | 6 156 794 | **9 170 321** |  |
|  |  |  |  |  |  |  |  |  |
| \* 2017. évben közüzemi továbbszámlázás nem történt a Tankerület részéről | | | | | | | | |
|  |  |  |  |  |  |  |  |  |
| **2023. évi kiadások (Ft)\*** | | | | | **Dologi kiadás** | **Személyi** | **Mindösszesen** | **Bevétel** |
| Bibó Gimnázium Vörösmarty utcai épülete | | | | | 947 042 | 1 940 925 | 2 887 967 | 0 |
| Bibó Gimnázium kollégiuma | | | | | 3 261 624 | 1 940 925 | 5 202 549 | 0 |
| Illyés Gyula Általános Iskola sportcsarnoka | | | | | 17 454 884 | 7 665 600 | 25 120 484 | 513 000 |
| **Összesen** | | | | | 21 663 550 | 11 547 450 | **33 211 000** |  |
|  |  |  |  |  |  |  |  |  |
| \*Féléves adatokból, előirányzatokból, meglévő gáz és villamos energia szerződések áraival korrigált | | | | | | | | |

**5.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| dr. Keserű Klaudia | jogász/ügyintéző |  |  |
| Szintén László | közgazdasági osztályvezető/pénzügyi ellenőrzés |  |  |
| dr. Tüske Róbert | jegyző/törvényességi felügyelet |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
|  |  |  |  |
|  |  |  |  |