Iktatószám: HIV/17703-1/2023.

Napirend sorszáma:

**ELŐTERJESZTÉS**

**Hévíz Város Önkormányzat Képviselő-testületének**

**2023. augusztus 31-ei rendes nyilvános ülésére**

**Tárgy:** A Képviselő-testület és Szervei Szervezeti és Működési Szabályzatáról szóló 33/2019 (X. 24.) rendelet módosítása

**Az előterjesztő:** Papp Gábor polgármester

**Készítette:** dr. Tüske Róbert jegyző

**Megtárgyalta:** Ügyrendi és Jogi Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**TÁRGY ÉS TÉNYÁLLÁS ISMERTETÉSE**

**Tisztelt Képviselő-testület!**

2023. augusztus 18-án Kepli József János főállású alpolgármester kezdeményezte, hogy alpolgármesteri tisztségét 2023. szeptember 1-től társadalmi megbízatásban tölthesse be (1. mellékletként csatolva).

A vonatkozó jogszabályi előírások a következők:

Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 74-75. §:

A képviselő-testület a polgármester javaslatára, titkos szavazással, minősített többséggel a polgármester helyettesítésére, munkájának segítésére egy alpolgármestert, választ, több alpolgármestert választhat. A képviselő-testület legalább egy alpolgármestert saját tagjai közül választ meg. Az alpolgármester jogai és kötelezettségei a megválasztásával keletkeznek, a megbízatás megszűnésével szűnnek meg. Az alpolgármester a polgármester irányításával látja el feladatait. Több alpolgármester esetén a polgármester bízza meg általános helyettesét.

Az alpolgármesteri tisztség főállásban is ellátható. A főállású alpolgármester foglalkoztatási jogviszonya a helyi önkormányzat képviselő-testületének a tisztség főállásban történő betöltéséről szóló döntését követően, az alpolgármester megválasztásával jön létre.

A Képviselő-testület és Szervei Szervezeti és Működési Szabályzatáról szóló 33/2019. (X. 24.) önkormányzati rendelete (a továbbiakban: SZMSZ) alapján az alpolgármsteri tiszségre a következő rendelkezések vonatkoznak.

*„54. § (1) A Képviselő-testület két alpolgármestert választ.*

*(2) A Képviselő-testület, tagjai sorából egy főállású alpolgármestert választ a polgármester helyettesítésére, munkájának segítésére.*

*(3) A Képviselő-testület egy társadalmi megbízatású alpolgármestert, nem a Képviselő-testület tagjai közül választ.*

*(4) Az alpolgármesterek a polgármester irányításával látják el feladataikat, a Magyarország helyi önkormányzatairól szóló törvény előírásai szerint. Az alpolgármester általános és egyedi ügyekre kiterjedő feladatait, a polgármester határozza meg. Az alpolgármester nem egyedi ügyekre kiterjedő feladatairól, a polgármester tájékoztatja a Képviselő-testületet.*

*(5) A főállású alpolgármester, minden hónap első csütörtöki napján 13-17 óráig tart fogadónapot.”*

Az Mötv 64. § (2) bekezdése alapján a polgármesteri tisztség betöltésének módját a képviselő-testület a megbízatás időtartamán belül egy esetben a polgármester egyetértésével, a szervezeti és működési szabályzat egyidejű módosításával megváltoztathatja.

Az Mötv. 79. (2) bekezdése alapján a polgármester jogállására vonatkozó szabályokat az alpolgármesterre is megfelelően alkalmazni kell, így az alpolgármsteri tisztség ellátásnak módja megváltoztatható.

Alpolgármester úr kérése teljesítésének jogi akadálya nincs, azt támogatom.

Amennyiben a képviselő-testület is támogatja a kérést, akkor

- módosítani szükséges az SZMSZ-t és

- dönteni szükséges az alpolgármesteri tiszteletdíj és költségtérítés összegéről.

1. SZMSZ módosítás:

Javaslom, hogy az SZMSZ módosításával a főállású alpolgármester helyett a képviselő-testület tagjaiból egy társadalmi megbízatású alpolgármester kerüljön rendelettel szabályozásra és az egy társadalmi megbízatású alpolgármester, aki nem a Képviselő-testület tagjai közül kerülhetne megválasztásra, kerüljön megszűntetésre.

Az SZMSZ módosítása ennek megfelelően került megfogalmazásra.

Általános indokolás

A képviselő-testület a Szervezeti és Működési Szabályzatban határozza meg az alpolgármesterek számát és az alpolgármesteri tisztség ellátásának főállású vagy társadalmi megbízatásban történő módját.

Részletes indokolás

**Az 1. §-hoz és a 2. §-hoz**

A képviselő-testület egy alpolgármestert választ tagjai sorából, aki tisztségét társadalmi megbízatásban látja el.

**3.§-hoz**

Hatályba léptető rendelkezés.

2. Határozat hozatal:

Az Mötv. hivatkozott 64. és 79 §-ai alapján Kepli József Jánost, mint alpolgármestert nem kell társadalmi megbízatásúként újra megválasztani, hanem az SZMSZ módosításával bekövetkezik a tisztség ellátási módjának módosulása főállásúról társadalmi megbízatásúra. Viszont szükséges a határozattal a tiszteletdíj és költségtérítés megállapításáról.

Az alpolgármsteri tiszteletdíj összegét az Mötv. 80. § (1a) bekezdése alapján kell megállapítani:

*„80. § (2) A társadalmi megbízatású alpolgármester tiszteletdíját a képviselő-testület állapítja meg úgy, hogy az nem haladhatja meg a társadalmi megbízatású polgármester tiszteletdíja 90%-át. A társadalmi megbízatású alpolgármester a tiszteletdíja egészéről vagy meghatározott részéről a képviselő-testülethez intézett írásbeli nyilatkozatával lemondhat.*

*(3) A főpolgármester-helyettes, a főállású alpolgármester, a társadalmi megbízatású alpolgármester, a vármegyei közgyűlés alelnöke havonta az illetményének, tiszteletdíjának 15%-ában meghatározott összegű költségtérítésre jogosult.”*

A polgármester illetménye 780.000 forint, így az alpolgármsteri tiszteletdíj maximális összege 351.000 forint lehet, ennek alapján pedig a költségtérítés összege 52.650 forint.

Javaslom ezen maximális összegek megállapítását, mivel Kepli József János alpolgármester úr továbbra is teljeskörüen ellátja a polgrámester helyettesítését és viszi tovább eddigi feladatait.

Tisztelt Képviselő-testület!

Kérem, az előterjesztést megvitatni és elfogadni.

A rendelet módosítás minősített szótöbbséget igényel, a határozat hozatalhoz egyszerű szótöbbség szükséges.

**2.**

**Hévíz Város Önkormányzata Képviselő-testületének**

**.../2023. (VIII. 31.) önkormányzati rendelete**

**A Képviselő-testület és Szervei Szervezeti és Működési Szabályzatáról 33/2019. (X. 24.) önkormányzati rendelet módosításáról**

Hévíz Város Önkormányzat Képviselő-testülete a Magyarország helyi önkormányzatairól szóló 2011. évi CLXXXIX. törvény 53. § (1) bekezdése és 64. § (2) bekezdésében kapott felhatalmazás alapján, az Alaptörvény 32. cikk (1) bekezdés *a)* és *d)* pontjában meghatározott feladatkörében eljárva a következőket rendeli el:

**1. §**

A Képviselő-testület és Szervei Szervezeti és Működési Szabályzatáról szóló 33/2019. (X. 24.) önkormányzati rendelet 54. § (1) és (2) bekezdése helyébe a következő rendelkezések lépnek:

„(1) A Képviselő-testület a tagjai közül egy alpolgármestert választ.

(2) Az alpolgármester társadalmi megbízatásban látja el tisztségét.”

**2. §**

Hatályát veszti a Képviselő-testület és Szervei Szervezeti és Működési Szabályzatáról szóló 33/2019. (X. 24.) önkormányzati rendelet 54. § (3)–(5) bekezdése.

**3. §**

Ez a rendelet 2023. szeptember 1-jén lép hatályba.

dr. Tüske Róbert Papp Gábor

jegyző polgármester

**Határozati javaslat**

1. Hévíz Város Önkormányzat Képviselő-testülete Kepli József János társadalmi megbízatású alpolgármester

a) havi tiszteletdíját bruttó 351.000 forintban,

b) havi költségtérítését bruttó 52.650forintban állapítja meg

2023. szeptember 1-től.

2. A Képviselő-testület felkéri a polgármestert és a jegyzőt, hogy az alpolgármesteri tisztség betöltésének módosulásából következő intézkedéseket tegyék meg.

Felelős: Papp Gábor polgármester

dr. Tüske Róbert jegyző

Határidő: 2023. szeptember 15.

**3.**

**Előzetes hatásvizsgálat**

A jogalkotásról szóló 2010. évi CXXX. törvény 17. §. (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit.

**Rendelet-tervezet címe:** a Képviselő-testület és Szervei Szervezeti és Működési Szabályzatáról 33/2019. (X. 24.) önkormányzati rendelet módosításáról

**Társadalmi-gazdasági hatása:** nincs

**Költségvetési hatása és a rendelet megalkotásának szükségessége:** alacsonyabb összegű térítés az alpolgármesteri tisztésg ellátásának megváltozott módja miatt

**Adminisztratív terheket befolyásoló hatása**: nincs

**Egyéb hatása**: Nincs

**A rendelet megalkotásának szükségessége**: az Mötv. 64. § és 79 §-a szerinti kérés teljesítése

**A rendelet megalkotása elmaradása esetén várható következmények**: változatlan marad az alpolgármesteri tisztség főállású betöltése.

**A rendelet alkalmazásához szükséges feltételek**:

* **személyi**: rendelkezésre áll
* **szervezeti**: rendelkezésre áll
* **tárgyi**: rendelkezésre áll
* **pénzügyi**: rendelkezésre áll

**4.**

**Felülvizsgálatok- egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| dr. Tüske Róbert | Jegyző/törvényességi felülvizsgálat |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
|  |  |  |  |
|  |  |  |  |