

**HÉVÍZ VÁROS POLGÁRMESTERE**

8380 Hévíz, Kossuth Lajos u. 1.

Iktatószám: HIV/14258-2/2023.

Napirend sorszáma:

**Előterjesztés**

**Hévíz Város Önkormányzat Képviselő-testületének**

**2023. augusztus 31-ei rendes nyilvános ülésére**

**Tárgy:** Az egészségügyi alapellátások körzeteiről szóló 25/2013. (VI. 26.) önkormányzati rendelet módosítása

**Az előterjesztő:** Papp Gábor polgármester

**Készítette:**  Bertalanné dr. Gallé Vera hatósági osztályvezető

**Megtárgyalta:** Ügyrendi és Jogi Bizottság

Emberi Erőforrások Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**Tárgy és tényállás ismertetése**

**Tisztelt Képviselő-testület!**

Hévíz Város Önkormányzata Képviselő-testületének az egészségügyi alapellátások körzeteiről szóló 25/2013. (VI. 26.) önkormányzati rendelete szabályozza a háziorvosi, házi gyermekorvosi, fogorvosi körzeteket, az alapellátáshoz kapcsolódó ügyeleti és fogorvosi ügyeleti ellátást, illetve hatálya kiterjed az önkormányzat által működtetett területi védőnői körzetekre, valamint az iskola egészségügyi ellátásra is.

A Tisztelt Képviselő-testület a 2023. júniusi rendes ülésen kapott tájékoztatást arról, hogy az egészségügyi alapellátásról szóló 2015. évi CXXIII. törvény (továbbiakban: Eatv.). 2023. július 1. napján hatályba lépő módosításával az önkormányzat alapellátási feladati közül kikerült a védőnői ellátás és az állam feladatába került át. Mindezek alapján – a Zala Vármegyei Kormányhivatal szakmai segítségnyújtásában is kiemelten – a települési önkormányzat képviselő-testületének egészségügyi alapellátásokról szóló rendeletének hatálya már nem terjedhet ki a védőnői ellátásra, illetve a védőnői körzetek megállapítására.

Az Eatv. 6. § (1) bekezdése 2023. július 1. napjától az alábbiak szerint módosult:

Az önálló orvosi tevékenységről szóló törvény végrehajtásáról szóló kormányrendeletben meghatározott praxiskezelő jogszabályban meghatározott szempontok alapján, a települési önkormányzat bevonásával alakítja ki az egészségügyi alapellátások körzeteit.

Az Eatv. 6. (4) bekezdése értelmében nem kell alkalmazni a települési önkormányzatnak a körzethatárok megállapításáról szóló rendeletét, ha a praxiskezelő az egészségügyi alapellátási körzetet az (1) bekezdés szerint kialakította.

Az önkormányzatok képviselő-testületei 2023. június 30.-ig rendeletben jelölték ki az egészségügyi alapellátások körzeteit, azonban – fentiek alapján – a 2023. július 1-től az egészségügyi alapellátási körzetek kialakítása önkormányzati feladat helyett állami feladattá vált, amelyet a praxiskezelő végez. A körzetek kialakítása a helyi sajátosságok figyelembe vétele érdekében a települési önkormányzatok bevonásával történik.

A fenti magasabb szintű jogszabályi változások miatt Hévíz Város Önkormányzata Képviselő-testületének az egészségügyi alapellátások körzeteiről szóló 25/2013. (VI. 26.) önkormányzati rendelet módosítása indokolt, a védőnői szolgálatra vonatkozó rendelkezéseket hatályon kívül kell helyezni.

A jelenlegi szabályozás szerint rendeletalkotási felhatalmazása az egészségügyi alapellátások körzetei tekintetében már nincs az önkormányzatoknak, az egészségügyi alapellátásokról szóló önkormányzati rendeletet azonban addig alkalmazni kell, amíg a praxiskezelő ki nem jelöli az egészségügyi alapellátási körzeteket.

Tisztelt Képviselő-testület!

Kérem, hogy az előterjesztést megvitatni és a rendelet-tervezetet elfogadni szíveskedjenek.

A rendelet-tervezet elfogadása minősített többséget igényel.

**2.**

**Hévíz Város Önkormányzata Képviselő-testületének .../2023. (VIII. 31.) önkormányzati rendelete**

**Az egészségügyi alapellátások körzeteiről szóló 25/2013. (VI. 26.) önkormányzati rendelet módosításáról**

Hévíz Város Önkormányzat Képviselő-testülete az egészségügyi alapellátásról szóló 2015. évi CXXIII törvény 6. § (1) bekezdésében kapott felhatalmazás alapján, Magyarország Alaptörvényének 32. cikk (1) bekezdés *a)* pontjában és a Magyarország helyi önkormányzatairól szóló 2011. évi CLXXXIX. törvény 42. § 11. pontjában meghatározott feladatkörében eljárva a következőket rendeli el:

**1. §**

Az egészségügyi alapellátások körzeteiről szóló 25/2013. (VI. 26.) önkormányzati rendelet 1. §-a helyébe a következő rendelkezés lép:

**„1. §**

A rendelet hatálya Hévíz Város Önkormányzat (a továbbiakban: önkormányzat) közigazgatási területén területi ellátási szerződéssel rendelkező egészségügyi alapellátást biztosító háziorvosi, házi gyermekorvosi, fogorvosi tevékenységet ellátó szolgáltatókra (a továbbiakban: háziorvos), az alapellátáshoz kapcsolódó ügyeleti és fogorvosi ügyeleti ellátásra, valamint az iskola-egészségügyi ellátásra terjed ki.”

**2. §**

Az egészségügyi alapellátások körzeteiről szóló 25/2013. (VI. 26.) önkormányzati rendelet 2. § (1) bekezdése helyébe a következő rendelkezés lép:

„(1) Az önkormányzat területén három háziorvosi, egy házi gyermekorvosi, kettő vegyes fogászati körzet működik.”

**3. §**

Hatályát veszti Az egészségügyi alapellátások körzeteiről szóló 25/2013. (VI. 26.) önkormányzati rendelet

*a)* 2. § (7) bekezdése,

*b)* 5. melléklete.

**4. §**

Ez a rendelet 2023. szeptember 1-jén lép hatályba.

dr. Tüske Róbert Papp Gábor

jegyző polgármester

**Általános indokolás**

Az egészségügyi alapellátásról szóló 2015. évi CXXIII. törvény 2023. július 1. napján hatályba lépő módosításával az önkormányzat alapellátási feladati közül kikerült a védőnői ellátás és az állam feladatába került át. Mindezek alapján a települési önkormányzat képviselő-testületének egészségügyi alapellátásokról szóló rendeletének hatálya már nem terjedhet ki a védőnői ellátásra, illetve a védőnői körzetek megállapítására.

**Részletes indokolás**

**Az 1. §-hoz**

Az önkormányzati rendelet hatályának pontosításával a védőnői ellátásra vonatkozó szövegrész törlésre kerül.

**A 2. §-hoz**

A védőnői körzetre vonatkozó rendelkezés kerül hatályon kívül helyezésre.

**A 3. §-hoz**

Hatályát veszti a védőnői körzetet tartalmazó 5. mellékletre való utalás.

**A 4. §-hoz**

Hatályát veszti a védőnői körzetet tartalmazó 5. melléklet.

**Az 5. §-hoz**

Hatályba léptető rendelkezés.

**Előzetes hatásvizsgálat**

**a jogalkotásról szóló 2010. évi CXXX. törvény 17. § (1) bekezdése alapján**

**A rendelet-tervezet címe**: az egészségügyi alapellátások körzeteiről szóló 25/2013. (VI. 26.) önkormányzati rendelet módosítása

**Társadalmi-gazdasági hatása**: nem releváns, a védőnői szolgálat működése zavartalanul folytatódik

**Költségvetési hatása**: Költségvetési hatás a védőnői feladat-átadásnál jelentkezik, a rendeletmódosításra felsőbb szintű jogszabály változása miatt van szükség

**Környezeti, egészségi hatása**: nem releváns

**Adminisztratív terheket befolyásoló hatása**: nincs

**Egyéb hatása**: Nincs.

**A rendelet megalkotásának szükségessége**: a rendelet módosítására felsőbb szintű jogszabályváltozás miatt van szükség

**A rendelet megalkotása elmaradása esetén várható következmények**:

törvényességi felügyeleti eljárást vonhat maga után.

**A rendelet alkalmazásához szükséges feltételek**: A jogszabály alkalmazásához szükséges személyi, szervezeti, tárgyi feltételek rendelkezésre állnak.

**4.**

**Felülvizsgálatok - egyeztetések**

|  |  |  |  |  |
| --- | --- | --- | --- | --- |
| **Polgármesteri Hivatal** | |  | | |
| **név** | **beosztás/feladat** | | **aláírás** | **megjegyzés** |
| **Bertalanné dr. Gallé Vera** | **Hatósági osztályvezető/az előterjesztés készítője** | |  |  |
| **dr. Tüske Róbert** | **törvényességi felülvizsgálat** | |  |  |