**HÉVÍZ VÁROS POLGÁRMESTERE**

8380 Hévíz, Kossuth Lajos u. 1.

Iktatószám: HIV/ 5883/2023.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2023. augusztus 31-ei rendes nyilvános ülésére**

**Tárgy:** A temetkezés rendjéről szóló 38/2016. (XI. 30.) önkormányzati rendelet módosítása

**Az előterjesztő:** Papp Gábor polgármester

**Készítette:** dr. Tüske Róbert jegyző

**Megtárgyalta:** Pénzügyi, Turisztikai és Városfejlesztési Bizottság

Ügyrendi és Jogi Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**Tárgy és tényállás ismertetése**

Tisztelt Képviselő-testület!

A temetőkről és temetkezésekről szóló 1999. évi XLIII. törvény alapján az önkormányzat köteles rendeletet alkotni a köztemetőre vonatkozóan, melyben a hivatkozott törvény 41. § (3) bekezdése szerinti tárgyköröket kötelező szabályozni. E felhatalmazó rendelkezés kifejezett kötelezettséget díszsírhely létesítésére nem ír elő.

Az önkormányzat 2016-ig hatályos 19/2000. (XI. 30.) önkormányzati rendelete tartalmazott szabályozást a díszsírhelyek juttatására vonatkozóan.

A jelenleg hatályos, a temetőkről és temetkezés rendjéről szóló 38/2016. (XI. 30.) önkormányzati rendelet a díszsírhelyek juttatására vonatkozó szabályozást nem tartalmaz, azonban a temetési helyek megváltási és újra váltási díjainak szabályai között (1. melléklet) a díszsírhely vonatkozásában rögzíti, hogy annak használati ideje határidő nélküli, használata díjmentes.

A helyi kitüntető cím és kitüntető díjak alapításáról és adományozásáról rendelkező 16/2012. (III. 28.) önkormányzati rendelet 1. § (7) bekezdése rögzíti, hogy a díszpolgári cím birtokosát halála esetén díszsírhely illeti meg.

Követve a korábban kialakult eljárásrendet, javasolt, hogy a Hévíz, Árpád utcai köztemetőben a parcella kiosztási terv módosításával díszsírhely temetési helyek kerüljenek kijelölésre. Ennek lehetőségét a temető üzemeltetését ellátó Hévíz Város Önkormányzat Gazdasági, Műszaki Ellátó Szervezete megvizsgálta, és az előterjesztés 1. mellékletét képező javaslatot fogalmazta meg.

A parcella kiosztási terven (temető átnézeti rajzon) a **J parcella** a kialakításra javasolt díszsírhely.

A javaslat szerinti helyen a díszsírhelyek kialakíthatóak, ott elvégzendő feladat a megközelítést biztosító kövezett közlekedési útvonal kiépítése és az elszáradás miatt egyébként is kivágásra szoruló tujasor kivágása.

A képviselő-testület, mint a köztemető fenntartója és a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontja alapján köztemető kialakítására és fenntartására kötelezett, dönthet a díszsírhelyek kijelöléséről és a díszsírhelyek juttatására vonatkozó eljárásrend önkormányzati rendeleti szabályozásáról.

Mivel a kitüntetésekről és kitüntető címekről szóló önkormányzati rendelet a díszsírhelyet, mint juttatást nevesíti, ezért javaslom a GAMESZ által meghatározott helyen díszsírhely parcella kijelölésének jóváhagyását és a csatolt rendeletmódosítás szerinti juttatási eljárásrend jóváhagyását.

Javaslom továbbá, hogy a díszsírhely juttatása esetén továbbra is határidő nélkül és díjmentesen kerüljön juttatásra.

**Általános indokolás**

A kitüntető címekről szóló önkormányzati rendelet szerint a díszpolgár díszsírhelyre jogosult, ezért ennek részletes eljárási szabályainak megállapítása szükséges.

**Részletes indokolás**

**Az 1. §-hoz**

Részletesen szabályozza a díszsírhely juttatásának, jogosultjainak és fenntartásának szabályait.

**A 2. §-hoz**

Hatálybalépés szabályozása.

Tisztelt Képviselő-testület!

Az előterjesztés alapján kérem a rendelet-tervezetet megvitatni és elfogadni szíveskedjenek! A rendelet elfogadása minősített szótöbbséget igényel. A határozat elfogadása egyszerű szótöbbséget igényel.

Melléklet:

1. temető átnézeti rajz

**2.**

**Hévíz Város Önkormányzata Képviselő-testületének .../2023. (VIII. 31.) önkormányzati rendelete**

**A temetőkről és a temetkezés rendjéről szóló 38/2016. (XI. 30.) önkormányzati rendelet módosításáról**

Hévíz Város Önkormányzat Képviselő-testülete a temetőkről és a temetkezésről szóló 1999. évi XLIII. törvény 6. § (4) bekezdésében, a 41. § (3) bekezdésében kapott felhatalmazás alapján, az Alaptörvény 32. cikk (1) bekezdés *a)* pontjában és a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontjában meghatározott feladatkörében eljárva a következőket rendeli el:

**1. §**

A temetőkről és a temetkezés rendjéről szóló 38/2016(XI.30.) önkormányzati rendelet a következő alcímmel egészül ki:

**„4/A. Díszsírhely**

**4/A. §**

(1) A díszsírhely a parcellaosztási terv szerint kijelölt temetési hely (sírhely).

(2) A díszpolgár díszsírhelyre jogosult.

(3) Díszsírhelyet a polgármester adományozhat annak, aki Hévíz város fejlődése érdekében kimagasló érdemeket szerezett vagy életútja során közéleti, művészeti, kulturális, tudományos vagy sportteljesítményével kimagasló tevékenységet végzett.

(4) A díszsírhely adományozására vonatkozó javaslatot az elhunyt személy temetését megelőzően kell megtenni.

(5) Díszsírhely adományozásáról az elhunyt legközelebbi hozzátartozóját és az üzemeltetőt a temetés előtt írásban kell értesíteni.

(6) A díszsírhelyre a - sírnyitás és a rátemetés szabályainak megtartása, költségeinek viselése mellett - elhunyt özvegye, egyenesági rokonai, továbbá az élettárs is eltemethető.

(7) A díszsírhely használati ideje a temető fennállásáig biztosított.

(8) A díszsírhely gondozásáról, díszsírhelyen létesített síremlék fenntartásáról, az elhunyt hozzátartozói, ezek hiányában – az önkormányzat megbízására és költségére - az üzemeltető köteles gondoskodni. (9) A díszsírhely mentes a sírhelyre vonatkozó megváltási és újra váltási díj megfizetésének kötelezettsége alól.”

**2. §**

Ez a rendelet 2023. szeptember 1-jén lép hatályba.

dr. Tüske Róbert Papp Gábor

jegyző polgármester

.

**2.**

**Határozati javaslat**

1. Hévíz Város Önkormányzat Képviselő-testülete jóváhagyja, hogy a temető üzemeltetést ellátó Hévíz Város Önkormányzat Gazdasági, Műszaki Ellátó Szervezet (a továbbiakban: GAMESZ) az Árpád utcai köztemetőben a parcella kiosztási tervet az előterjesztés szerint módosítva díszsírhelyeket jelöljön ki.
2. A képviselő-testület felhatalmazza a GAMESZ igazgatóját, hogy a díszsírhely parcella kijelölése érdekében a szükséges fakivágást és kiépítési munkákat a GAMESZ 2023. évi költségvetésének terhére elvégezze.

Felelős Gönye József igazgató

Határidő: 2023. október 15.

**3.**

**Előzetes hatásvizsgálat**

a jogalkotásról szóló 2010. évi CXXX. törvény 17. § (1) bekezdése alapján

**A rendelet-tervezet címe**: A temetkezés rendjéről szóló 38/2016. (XI. 30.) önkormányzati rendelet módosítása

**Társadalmi-gazdasági hatása**: A díszpolgári címmel járó juttatási rendet érinti.

**Költségvetési hatása**: A díszsírhely parcella kialakításának GAMESZ által viselt költségeiben mérhető.

**Környezeti, egészségi hatása**: Nincs

**Adminisztratív terheket befolyásoló hatása**: nem jelentős

**Egyéb hatása**: Nincs

**A rendelet megalkotásának szükségessége**: a kitüntető címmel járó juttatási rend összhangba hozatala a temető rendeletben foglalt szabályozással.

**A rendelet megalkotása elmaradása esetén várható következmények**: E nélkül nem lenne biztosítható a díszpolgári címhez a díszsírhely biztosítása.

**A rendelet alkalmazásához szükséges feltételek**:

* **személyi**: rendelkezésre áll
* **szervezeti**: rendelkezésre áll
* **tárgyi**: kialakításra szorul
* **pénzügyi**: rendelkezésre áll

**5.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| dr. Tüske Róbert | törvényességi felülvizsgálat |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
|  |  |  |  |
|  |  |  |  |